2016.gada .decembrī Noteikumi Nr.

Rīgā (prot. Nr. .§)

**Veterinārās prasības to dzīvnieku apritei, kas nav minēti citos normatīvajos aktos par veterināro kontroli**

Izdoti saskaņā ar

Veterinārmedicīnas likuma

25. panta 1. un 11. punktu

**I. Vispārīgie jautājumi**

1. Noteikumi nosaka:

1.1. veterinārās prasības attiecībā uz to dzīvnieku apriti, kuriem tās nav noteiktas dzīvnieku apriti reglamentējošajos normatīvajos aktos (1. pielikums);

1.2. šo noteikumu 2. pielikumā minēto dzīvnieku turēšanas vietu reģistrācijas kārtību.

2. Šo noteikumu 2. pielikumā minētos dzīvniekus tur dzīvnieku turēšanas vietā (dzīvnieku novietnē, dzīvnieku audzētavā, savvaļas sugas dzīvnieku turēšanas vietā, zooloģiskajā dārzā), kas reģistrēta Pārtikas un veterinārajā dienestā (turpmāk – dienests).

3. Latvijas teritorijā atļauta tādu dzīvnieku aprite, kam nav novērojamas infekciju slimību klīniskās pazīmes un kas nav no dzīvnieku turēšanas vietas vai teritorijas, kurai dienesta valsts vecākais inspektors vai valsts inspektors noteicis aizliegumu pārvietot vai tirgot attiecīgos dzīvniekus.

**II. Dzīvnieku turēšanas vietas reģistrācijas kārtība**

4. Pirms reģistrācijas dienesta pārbaude un atzīšanas numura piešķiršana nepieciešama dzīvnieku turēšanas vietai, kurā komerciāliem vai nekomerciāliem mērķiem izvešanai uz citu Eiropas Savienības dalībvalsti (turpmāk – dalībvalsts) pastāvīgi tur vai audzē vienas vai vairāku sugu dzīvniekus, kas paredzēti vienam vai vairākiem šādiem mērķiem:

4.1. publiskai demonstrēšanai un sabiedrības izglītošanai;

4.2. sugu saglabāšanai;

4.3. zinātniskiem pētījumiem vai dzīvnieku pavairošanai zinātniskās pētniecības darbam.

5. Lai reģistrētu dzīvnieku turēšanas vietu, dzīvnieku turēšanas vietas īpašnieks dienesta teritoriālajā struktūrvienībā iesniedz iesniegumu (3. pielikums) dzīvnieku turēšanas vietas reģistrācijai.

6. Dzīvnieku turēšanas vietu, kurai pirms reģistrācijas nav nepieciešama pārbaude un atzīšanas numura piešķiršana, dienests piecu darbdienu laikā pēc iesnieguma saņemšanas reģistrē dienesta uzraudzības objektu reģistrā, piešķirot reģistrācijas numuru.

7. Dzīvnieku turēšanas vietu, kas ir reģistrēta dienesta uzraudzības objektu reģistrā saskaņā ar normatīvajiem aktiem par savvaļas sugu dzīvnieku turēšanas vietu reģistrācijas kārtību, atkārtoti nereģistrē.

8. Iesniegumu par tādas dzīvnieku turēšanas vietas reģistrāciju, kurai pirms reģistrācijas nepieciešama dienesta pārbaude un atzīšanas numura piešķiršana, dienests izskata 10 darbdienu laikā no iesnieguma saņemšanas dienas, informē iesnieguma iesniedzēju par dzīvnieku turēšanas vietas pārbaudes datumu un noteiktajā datumā veic pārbaudi dzīvnieku turēšanas vietā.

9. Dienests pieņem lēmumu par atzīšanas numura piešķiršanu dzīvnieku turēšanas vietai, ja:

9.1. dzīvnieku turēšanas vieta atbilst šo noteikumu VI nodaļā noteiktajām prasībām;

9.2. tas ir pārliecinājies, ka dzīvnieku turēšanas vietā turētajiem dzīvniekiem pēdējo triju gadu laikā no iesnieguma iesniegšanas dienas veikto klīnisko, laboratorisko vai patologanatomisko izmeklējumu rezultāti neliecina par dzīvnieku saslimšanu ar šo noteikumu 4. pielikumā minētu dzīvnieku infekcijas slimību.

10. Šo noteikumu 9.2. apakšpunktā minēto prasību dienests var nepiemērot dzīvnieku turēšanas vietai, kas izveidota ne agrāk kā pirms trijiem gadiem, ja dzīvnieki tajā ievesti no atzītas dzīvnieku turēšanas vietas (dzīvnieku turēšanas vietas, kurai dienests ir piešķīris atzīšanas numuru un reģistrējis dienesta uzraudzības objektu reģistrā).

11. Ja dzīvnieku turēšanas vieta, kurai pirms reģistrācijas nepieciešama dienesta pārbaude un atzīšanas numura piešķiršana, neatbilst šo noteikumu VI nodaļā noteiktajām prasībām, dienests pieņem lēmumu noteikt 10 darbdienu ilgu termiņu neatbilstību novēršanai. Ja dienesta lēmumā norādītās neatbilstības noteiktajā termiņā netiek novērstas, dienests pieņem lēmumu par atteikumu piešķirt atzīšanas numuru un reģistrēt dzīvnieku turēšanas vietu.

12. Pēc šo noteikumu 9. punktā minētā lēmuma pieņemšanas dienests piešķir dzīvnieku turēšanas vietai atzīšanas numuru un reģistrē to dienesta uzraudzības objektu reģistrā.

13. Dienests izsniedz dzīvnieku turēšanas vietas reģistrācijas (atzīšanas) apliecību, ja iesnieguma iesniedzējs to pieprasa. Apliecībā norāda:

13.1. juridiskās personas nosaukumu, juridisko un faktisko adresi (fiziskai personai – vārdu, uzvārdu, deklarētās dzīvesvietas adresi un faktisko adresi);

13.2. reģistrācijas numuru Uzņēmumu reģistrā;

13.3. dzīvnieku turēšanas vietas darbības veidu un reģistrācijas (atzīšanas) numuru.

14. Izdevumus, kas rodas, veicot dzīvnieku turēšanas vietas pārbaudi pirms reģistrācijas un noformējot reģistrācijas (atzīšanas) apliecību, sedz dzīvnieku turēšanas vietas īpašnieks saskaņā ar normatīvajiem aktiem par kārtību, kādā veicama samaksa par Pārtikas un veterinārā dienesta valsts uzraudzības un kontroles darbībām un maksas pakalpojumiem.

15. Dienests nodrošina dzīvnieku turēšanas vietu saraksta pieejamību savā tīmekļa vietnē, ievērojot prasības normatīvajos aktos par fizisko personu datu aizsardzību.

**III. Izmaiņas dzīvnieku turēšanas vietas darbībā**

16. Dzīvnieku turēšanas vietas īpašnieks 10 darbdienu laikā pēc notikuma rakstiski informē dienestu, ja:

16.1. ir mainījusies šo noteikumu 5. punktā minētajā iesniegumā norādītā informācija;

16.2. dzīvnieku turēšanas vieta ir pārtraukusi darbību.

17. Dienests 10 darbdienu laikā pēc informācijas saņemšanas izvērtē šo noteikumu 16. punktā minēto informāciju, ja nepieciešams, veic pārbaudi dzīvnieku turēšanas vietā un izdara atbilstošus grozījumus uzraudzības objektu reģistrā.

18. Ja dienests konstatē, ka dzīvnieku turēšanas vietā nav ievērotas šo noteikumu prasības vai citu normatīvo aktu prasības par dzīvnieku veselību un labturību, kā arī ja ir aizdomas par tajā turēto dzīvnieku saslimšanu ar kādu no šo noteikumu 4. pielikumā minētajām dzīvnieku infekcijas slimībām, tas aptur vai ierobežo dzīvnieku turēšanas vietas darbību atbilstoši Veterinārmedicīnas likumā noteiktajām prasībām.

19. Dienests informē Eiropas Komisiju par izmaiņām atzītas dzīvnieku turēšanas vietas statusā.

**IV. Veterinārās prasības dzīvnieku apritei starp dalībvalstīm**

20. Dzīvniekus uz citu dalībvalsti atļauts izvest, ja tie ir no dienestā reģistrētas dzīvnieku turēšanas vietas.

21. Starp dalībvalstīm atļauts pārvadāt dzīvniekus, ja:

21.1. tiem nav konstatētas infekciju slimību klīniskās pazīmes;

21.2. tie ir no dzīvnieku turēšanas vietas vai teritorijas, kurai dzīvnieku veselības apsvērumu dēļ nav noteikts aizliegums vai ierobežojums;

21.3. plēsēju (*Carnivora*) kārtas dzīvnieki nav no dzīvnieku turēšanas vietas un nav bijuši kontaktā ar dzīvniekiem no dzīvnieku turēšanas vietas, kurā iepriekšējo sešu mēnešu laikā ir diagnosticēta trakumsērga vai bijušas aizdomas par dzīvnieku saslimšanu ar trakumsērgu, ja nav veikta dzīvnieku sistemātiska vakcinācija pret trakumsērgu;

21.4. pērtiķu kārtas (*Primates*) dzīvnieki ir no atzītas dzīvnieku turēšanas vietas un tos nosūta uz atzītu dzīvnieku turēšanas vietu, izņemot šo noteikumu 42. punktā minētajā gadījumā;

21.5. pārnadžu (*Artiodactyla*) un nepārnadžu (*Perissodactyla*) kārtas dzīvnieki:

21.5.1. ir identificēti un reģistrēti atbilstoši prasībām, kas noteiktas normatīvajos aktos par kontroles un uzraudzības kārtību tirdzniecībā ar dzīvniekiem, dzīvnieku spermu, olšūnām un embrijiem ar Eiropas Savienības dalībvalstīm un trešajām valstīm;

21.5.2. nav paredzēti nokaušanai saskaņā ar infekcijas slimības apkarošanas programmu;

21.5.3. nav vakcinēti pret mutes un nagu sērgu;

21.5.4. atbilst normatīvajos aktos par mutes un nagu sērgas uzliesmojuma likvidēšanas un draudu novēršanas kārtību noteiktajām prasībām;

21.5.5. pirms iekraušanas izvešanai uz citu dalībvalsti ir turēti vienā novietnē vismaz 30 dienas vai kopš dzimšanas;

21.6. putnu kārtas (*Aves*) dzīvnieki:

21.6.1. ir no dzīvnieku turēšanas vietas, kurā 30 dienu laikā pirms izvešanas nav diagnosticēta putnu gripa;

21.6.2. ir no dzīvnieku turēšanas vietas vai apgabala, kurā dienests nav noteicis ierobežojumus atbilstoši normatīvajos aktos par epizootiju uzliesmojuma likvidēšanas un draudu novēršanas kārtību noteiktajam, kas saistīti ar Ņūkāslas slimības apkarošanas pasākumiem;

21.7. medus bites (*Apis Mellifera*):

21.7.1. ir no apgabala, kurā 30 dienu laikā pirms izvešanas nav diagnosticēta Amerikas peru puve;

21.7.2. ir no apgabala, kurā un ap kuru 100 kilometru rādiusā nav noteikti ierobežojumi, kas saistīti ar mazās stropu vabolītes (*Aethina tumida*) un *Tropilaelaps* ērču (*Tropilaelaps spp.*) apkarošanas pasākumiem, kā arī tās un to pārvadāšanas iepakojums ir vizuāli pārbaudīti un nav konstatēta mazās stropu vabolītes, tās oliņu un kūniņu, ne arī *Tropilaelaps* ērču klātbūtne;

21.8. zaķveidīgo (*Lagomorpha*) kārtas dzīvnieki:

21.8.1. nav no dzīvnieku turēšanas vietas un nav bijuši kontaktā ar dzīvniekiem no dzīvnieku turēšanas vietas, kurā iepriekšējā mēneša laikā ir diagnosticēta trakumsērga vai bijušas aizdomas par dzīvnieku saslimšanu ar trakumsērgu;

21.8.2. nav no dzīvnieku turēšanas vietas, kurā izvešanas dienā dzīvniekiem konstatētas miksomatozei raksturīgas klīniskās pazīmes.

22. Papildus šo noteikumu 21.3. apakšpunktā minētajām prasībām suņi, kaķi un baltie seski:

22.1. atbilst Eiropas Parlamenta un Padomes 2013. gada 12. jūnija Regulas (ES) Nr. 576/2013 par lolojumdzīvnieku nekomerciālu pārvietošanu un par Regulas (EK) Nr. 998/2003 atcelšanu (turpmāk – Regula Nr. 576/2013) 6. vai 7. pantā noteiktajām prasībām;

22.2. 48 stundu laikā pirms izvešanas ir klīniski izmeklēti un atzīti par piemērotiem pārvadāšanai paredzētajā veidā saskaņā ar Padomes 2004. gada 22. decembra Regulā (EK) Nr. 1/2005 par dzīvnieku aizsardzību pārvadāšanas un saistīto darbību laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97 noteiktajām prasībām. Klīnisko izmeklēšanu un, ja nepieciešams, attārpošanu no *Echinococcus* lenteņiem veic praktizējošs veterinārārsts.

23. Papildus šo noteikumu 21.5. apakšpunktā noteiktajām prasībām:

23.1. atgremotāji dzīvnieki:

23.1.1. ir no ganāmpulka, kuru dienests atzinis par brīvu no tuberkulozes saskaņā ar normatīvajiem aktiem par kārtību, kādā veic to infekcijas slimību profilaksi un apkarošanu, ar kurām slimo gan dzīvnieki, gan cilvēki, vai dzīvnieku turēšanas vietas, kurā pilnvarots veterinārārsts 42 dienu laikā pirms izvešanas klīniskajos izmeklējumos nav konstatējis tuberkulozi un 30 dienas pirms iekraušanas izvešanai no dzīvnieku turēšanas vietas dzīvniekus ir tuberkulinizējis. Dzīvniekus atļauts izvest, ja tuberkulinizācijas rezultāti ir negatīvi;

23.1.2. ir no dzīvnieku turēšanas vietas, kurai dienests piešķīris no brucelozes oficiāli brīvas novietnes statusu saskaņā ar normatīvajiem aktiem par kārtību, kādā veic brucelozes profilakses un apkarošanas pasākumus govīm, vai dzīvnieku turēšanas vietas, kurā pilnvarots veterinārārsts 42 dienu laikā pirms izvešanas klīniskajos izmeklējumos nav konstatējis brucelozi un dzīvniekiem 30 dienas pirms iekraušanas izvešanai no dzīvnieku turēšanas vietas ir ņēmis paraugus, lai ar laboratoriskām diagnostikas metodēm noteiktu brucelozes antivielu klātbūtni. Dzīvniekus atļauts izvest, ja pārbaudes rezultāti ir negatīvi;

23.1.3. atbilst veterinārajām prasībām, kas noteiktas normatīvajos aktos par veterinārajām prasībām govju un cūku apritei, vai veterinārajām prasībām, kas noteiktas normatīvajos aktos par veterinārajām prasībām aitu un kazu apritei;

23.2. cūku dzimtas dzīvnieki:

23.2.1. nav no apgabala, kurā dienests konstatējis Āfrikas cūku mēri un noteicis aizliegumu dzīvnieku pārvietošanai saskaņā ar normatīvajiem aktiem par Āfrikas cūku mēra likvidēšanas un draudu novēršanas kārtību;

23.2.2. nav no dzīvnieku turēšanas vietas, kurā dienests konstatējis klasisko cūku mēri un noteicis ierobežojumus saskaņā ar normatīvajiem aktiem par epizootiju uzliesmojuma likvidēšanas un draudu novēršanas kārtību;

23.2.3. ir no dzīvnieku turēšanas vietas, kurai dienests piešķīris no brucelozes oficiāli brīvas novietnes statusu saskaņā ar normatīvajiem aktiem par kārtību, kādā veic brucelozes profilakses un apkarošanas pasākumus cūkām, vai pilnvarots veterinārārsts dzīvniekiem 30 dienas pirms iekraušanas izvešanai no dzīvnieku turēšanas vietas ir ņēmis paraugus laboratoriskajiem izmeklējumiem brucelozes antivielu klātbūtnes noteikšanai. Dzīvniekus atļauts izvest, ja pārbaudes rezultāti ir negatīvi;

23.2.4. atbilst nosacījumiem, kas noteikti normatīvajos aktos par veterinārajām prasībām govju un cūku apritei.

24. Papildus šo noteikumu 21.6. apakšpunktā minētajām prasībām papagaiļu dzimtas putni:

24.1. ir identificēti veidā, kas nodrošina saikni starp dzīvnieku un tā identifikācijas dokumentu vai dokumentu, kurš apliecina tā veselības stāvokli;

24.2. ir no dzīvnieku turēšanas vietas, kurā pēdējo divu mēnešu laikā dienests nav konstatējis hlamidiozi (*Chlamydia psittaci*), un nav bijuši kontaktā ar dzīvniekiem no slimības skartas dzīvnieku turēšanas vietas.

25. Dzīvniekam, ko izved uz citu dalībvalsti, ir izsniegti šādi pavaddokumenti:

25.1. pārnadžiem, nepārnadžiem, medus bitēm, zaķveidīgo kārtas dzīvniekiem, ja tos izved uz dalībvalsti, kurā noteikta prasība minētos dzīvniekus ievest ar veterināro (veselības) sertifikātu, suņiem, kaķiem un baltajiem seskiem, kā arī dzīvniekiem no atzītas dzīvnieku turēšanas vietas – veterinārais (veselības) sertifikāts (5., 6. vai 7. pielikums), kas izsniegts saskaņā ar normatīvajiem aktiem par kārtību, kādā izsniedz dzīvnieku un dzīvnieku izcelsmes produktu veterināros (veselības) sertifikātus, un vispārīgajām veterinārajām prasībām dzīvnieku izcelsmes pārtikas produktu apritei;

25.2. papagaiļu dzimtas putniem – dienesta inspektora apstiprināts komercdokuments (8. pielikums), kas apliecina dzīvnieka atbilstību šo noteikumu prasībām;

25.3. citiem dzīvniekiem – dzīvnieka turēšanas vietas īpašnieka sagatavots dokuments, kas apliecina dzīvnieka atbilstību šo noteikumu prasībām.

**VI. Prasības atzītai dzīvnieku turēšanas vietai**

26. Atzīta dzīvnieku turēšanas vieta ir nošķirta no apkārtnes, lai neapdraudētu tai tuvumā esošajās novietnēs turēto dzīvnieku veselību.

27. Atzītā dzīvnieku turēšanas vietā ir aprīkojums dzīvnieku sagūstīšanai, kā arī vieta dzīvnieku izvietošanai, izolēšanai un turēšanai karantīnā.

28. Atzītā dzīvnieku turēšanas vietā uztur dzīvnieku reģistru. Reģistrā norāda:

28.1. dzīvnieku skaitu katrā sugā, vecumu, dzimumu, sugu un sūtījuma vai individuālo identifikāciju (ja normatīvajos aktos par dzīvnieku identifikāciju noteikts, ka dzīvniekam jābūt individuāli identificētam). Bitēm norāda saimju skaitu, sugu un sūtījuma identifikāciju;

28.2. ievesto dzīvnieku ievešanas datumu, izcelsmes vietu, skaitu, vecumu, dzimumu, sugu un sūtījuma vai individuālo identifikāciju (ja normatīvajos aktos par dzīvnieku identifikāciju noteikts, ka dzīvniekam jābūt individuāli identificētam). Bitēm norāda ievešanas datumu, izcelsmes vietu, ievesto saimju skaitu, sugu un sūtījuma identifikāciju;

28.3. izvesto dzīvnieku izvešanas datumu, skaitu, vecumu, dzimumu, sugu, sūtījuma vai individuālo identifikāciju (ja normatīvajos aktos noteikts, ka dzīvniekam jābūt individuāli identificētam) un galamērķa vietu. Bitēm norāda izvešanas datumu, izvesto saimju skaitu, sugu, sūtījuma identifikāciju un galamērķa vietu;

28.4. informāciju par dzīvnieku saslimšanu un ārstēšanu;

28.5. karantīnā ievietoto un izolēto dzīvnieku novērošanas rezultātus.

29. Atzītā dzīvnieku turēšanas vietā saglabā dzīvnieku asins paraugu analīžu vai citu veidu diagnosticējošu izmeklējumu rezultātus un nobeigušos dzīvnieku (arī nedzīvi dzimušu dzīvnieku) patologanatomisko sekciju rezultātus.

30. Šo noteikumu 28. un 29. punktā minēto informāciju atzītā dzīvnieku turēšanas vietā glabā vismaz 10 gadus.

31. Atzītai dzīvnieku turēšanas vietai ir noslēgts līgums par nobeigušos dzīvnieku patologanatomisko izmeklēšanu ar laboratoriju, kurai ir piemērotas telpas dzīvnieku patologanatomiskai izmeklēšanai, ja atzītā dzīvnieku turēšanas vietā nav piemērotu telpu šādiem izmeklējumiem. Nobeigušos dzīvnieku patologanatomisko izmeklēšanu atzītas dzīvnieku turēšanas vietas telpās drīkst veikt kompetenta persona (persona, kurai ir nepieciešamā izglītība un zināšanas par dzīvnieku patologanatomisko izmeklēšanu) šo noteikumu 33. punktā minētā veterinārārsta uzraudzībā.

32. Atzītai dzīvnieku turēšanas vietai ir noslēgts līgums par to dzīvnieku iznīcināšanu, kuri nobeigušies vai eitanazēti slimības dēļ.

33. Atzītai dzīvnieku turēšanas vietai ir noslēgts līgums ar praktizējošu veterinārārstu, kuru dienests pilnvarojis īstenot valsts uzraudzībā esošo dzīvnieku infekcijas slimību uzraudzības un apkarošanas programmu.

34. Šo noteikumu 33. punktā minētais veterinārārsts:

34.1. nodrošina, lai atzītā dzīvnieku turēšanas vietā tiktu piemēroti dzīvnieku infekcijas slimību uzraudzības un kontroles pasākumi atbilstoši dienesta izstrādātai valsts uzraudzībā esošo dzīvnieku infekcijas slimību uzraudzības programmai. Šādos pasākumos ietilpst:

34.1.1. ikgadējs valsts uzraudzībā esošo dzīvnieku infekcijas slimību kontroles plāns dzīvnieku turēšanas vietai;

34.1.2. klīniskās, laboratoriskās un patologanatomiskās pārbaudes dzīvniekiem, par kuriem ir aizdomas par saslimšanu ar valsts uzraudzībā esošu dzīvnieku infekcijas slimību;

34.1.3. dzīvnieku vakcinācija atbilstoši normatīvajos aktos par dzīvnieku infekcijas slimību uzraudzību, kontroli un apkarošanu noteiktajām prasībām;

34.2. uzrauga dzīvnieku ievešanu un izvietošanu atzītā dzīvnieku turēšanas vietā;

34.3. uzrauga dzīvnieku atbilstību šo noteikumu prasībām;

34.4. uzrauga normatīvajos aktos par dzīvnieku labturību un dzīvnieku izcelsmes blakusproduktu apriti noteikto prasību ievērošanu.

35. Atzītā dzīvnieku turēšanas vietā izmēģinājumu dzīvniekus tur vai audzē, ievērojot normatīvajos aktos par zinātniskiem mērķiem izmantojamo dzīvnieku aizsardzību noteiktās prasības.

36. Atzītā dzīvnieku turēšanas vietā atļauts ievest dzīvniekus no citas atzītas dzīvnieku turēšanas vietas, izņemot šo noteikumu 37. punktā noteiktajā gadījumā.

37. Dzīvniekus no dzīvnieku turēšanas vietas, kas neatbilst šajā nodaļā noteiktajām prasībām, atzītā dzīvnieku turēšanas vietā ieved dienesta uzraudzībā, ievērojot šādus drošības pasākumus:

37.1. dzīvniekus vismaz 30 dienas tur karantīnā veterinārārsta uzraudzībā. No karantīnas atbrīvo dzīvniekus, kam karantīnas laikā netiek konstatētas šo noteikumu 4. pielikumā minētās dzīvnieku infekcijas slimības;

37.2. pērtiķu kārtas dzīvniekus (zemākos un augstākos pērtiķus) tur karantīnā, ievērojot prasības, kas noteiktas Starptautiskā epizootiju biroja Pasaules Dzīvnieku veselības organizācijas sauszemes dzīvnieku veselības kodeksa 2.10.1. nodaļā un 3.5.1. pielikumā (elektroniski pieejams Zemkopības ministrijas tīmekļa vietnē).

38. Dzīvniekus no atzītas dzīvnieku turēšanas vietas atļauts izvest uz citu atzītu dzīvnieku turēšanas vietu, izņemot šo noteikumu 39. punktā noteiktajā gadījumā.

39. Dzīvniekus no atzītas dzīvnieku turēšanas vietas uz dzīvnieku turēšanas vietu, kas neatbilst šajā nodaļā noteiktajām prasībām, atļauts izvest dienesta uzraudzībā, lai novērstu dzīvnieku infekcijas slimību izplatīšanos.

40. Dienests kontrolē atzītas dzīvnieku turēšanas vietas atbilstību šo noteikumu prasībām un īsteno šādus pasākumus:

40.1. vismaz reizi gadā novērtē atzītai dzīvnieku turēšanas vietai piederošās telpas;

40.2. pārbauda šo noteikumu 33. punktā minētā veterinārārsta darbību;

40.3. pārliecinās, vai dzīvnieku klīniskajos, laboratoriskajos vai patologanatomiskajos izmeklējumos nav konstatētas šo noteikumu 4. pielikumā minēto dzīvnieku infekcijas slimību pazīmes.

**VII. Veterinārās prasības dzīvnieku ievešanai Latvijā no trešajām valstīm**

41. Latvijā atļauts ievest dzīvniekus no trešās valsts vai trešās valsts daļas, kas iekļauta Eiropas Komisijas sastādītā to valstu vai valstu daļu sarakstā, no kurām atļauts attiecīgo dzīvnieku imports Eiropas Savienībā, izņemot šo noteikumu 52. punktā noteiktajā gadījumā.

42. Pirms dzīvnieku ievešanas Latvijā ir ievērotas šādas prasības:

42.1. dzīvnieki ir apzīmēti vai aprakstīti veidā, kas nodrošina saikni starp dzīvnieku un tā identifikācijas dokumentu vai dokumentu, kurš apliecina tā veselības stāvokli;

42.2. dzīvniekiem ir izsniegts veterinārais (veselības) sertifikāts, kas apliecina to atbilstību šo noteikumu prasībām;

42.3. dzīvniekiem veikta veterinārā kontrole saskaņā ar normatīvajiem aktiem par veterinārās kontroles kārtību, ievedot Latvijā dzīvniekus no trešajām valstīm;

42.4. dzīvnieki pārvadāti atbilstoši labturības prasībām, kas noteiktas normatīvajos aktos par dzīvnieku aizsardzību pārvadāšanas laikā.

43. Šo noteikumu 42.2. apakšpunktā minētā veterinārā (veselības) sertifikāta kopiju dzīvnieku saņēmējs glabā vismaz trīs gadus.

44. Ja dzīvnieku Latvijā no citas dalībvalsts ieved caur trešo valsti, dienests var pieprasīt uzrādīt aizpildītu veterināro (veselības) sertifikātu, kas apliecina dzīvnieka atbilstību šo noteikumu prasībām, un par to informē Eiropas Komisiju un citas dalībvalstis.

45. Ievedot Latvijā plēsēju (*Carnivora*) kārtas mājas (istabas) dzīvniekus – suņus, kaķus un baltos seskus, ievēro šādas prasības:

45.1. dzīvnieki atbilst Regulas Nr. 576/2013 10. panta 1. punkta "a", "b", "c" un "d" apakšpunktā un 12. panta 1. punkta "a" apakšpunktā noteiktajām prasībām;

45.2. 48 stundu laikā pirms ievešanas dzīvnieki ir klīniski izmeklēti un atzīti par piemērotiem pārvadāšanai paredzētajā veidā. Klīnisko izmeklēšanu veic trešās valsts kompetentās veterinārās iestādes pilnvarots veterinārārsts.

46. Mājas (istabas) putnus atļauts ievest Latvijā no trešajām valstīm tikai tad, ja:

46.1. sūtījumā ir ne vairāk par pieciem putniem;

46.2. tiem ir izsniegts veterinārais (veselības) sertifikāts (9. pielikums) un īpašnieka vai īpašnieka pārstāvja deklarācija (10. pielikums);

46.3. putnus pārvieto no Āfrikas, Amerikas, Āzijas, Tālo Austrumu, Okeānijas, Eiropas un Tuvo Austrumu valstīm, kas ir Pasaules dzīvnieku veselības organizācijas reģionālo komisiju kompetencē;

46.4. ir ievērots vismaz viens no šādiem nosacījumiem:

46.4.1. putni 30 dienas pirms izvešanas bijuši izolēti izvešanas vietā trešajā valstī, kura minēta Komisijas 2010. gada 12. marta Regulas (ES) Nr. 206/2010, ar ko izveido sarakstus, kuros iekļautas trešās valstis, to teritorijas vai daļas, no kurām Eiropas Savienībā atļauts ievest konkrētus dzīvniekus un svaigu gaļu, un nosaka veterinārās sertifikācijas prasības, I pielikuma 1. daļā vai II pielikuma 1. daļā;

46.4.2. putni pēdējo sešu mēnešu laikā un ne vēlāk kā 60 dienas pirms to nosūtīšanas no trešās valsts ir vakcinēti un vismaz vienu reizi revakcinēti pret putnu gripu ar vakcīnu H5, kas apstiprināta attiecīgajai sugai, atbilstoši ražotāja norādījumiem;

46.4.3. putni vismaz 10 dienas pirms izvešanas ir bijuši izolēti un tiem veikti testi uz putnu gripas H5N1 antigēnu vai genomu no parauga, kas ņemts ne agrāk kā trešajā izolēšanas dienā.

47. Šo noteikumu 46. punktā minētās prasības nepiemēro, ja mājas (istabas) putnus, kas ir kopā ar saviem īpašniekiem vai to pārstāvjiem, Eiropas Savienības teritorijā ieved no Andoras, Farēru salām, Grenlandes, Īslandes, Lihtenšteinas, Monako, Norvēģijas, Sanmarīno, Šveices un Vatikāna Pilsētvalsts.

48. Ja nav izpildītas šo noteikumu 45. punktā minēto dzīvnieku ievešanas prasības, Valsts ieņēmumu dienests, apspriežoties ar dienestu, rīkojas atbilstoši Regulas Nr. 576/2013 35. pantā noteiktajai kārtībai.

49. Dienests informē Valsts ieņēmumu dienestu par šo noteikumu 46. punktā minēto dzīvnieku izmitināšanas vietām pirms šo noteikumu 49. punktā minētā lēmuma pieņemšanas.

50. Ja nav izpildītas šo noteikumu 46. punktā minētās prasības, dienests rīkojas atbilstoši Regulas Nr. 576/2013 35. pantā noteiktajai kārtībai.

51. Izdevumus, kas rodas, piemērojot šo noteikumu 48. un 50. punktā noteiktās prasības, sedz dzīvnieka īpašnieks vai par dzīvnieku atbildīgā persona.

52. Dzīvnieku, kura ievešanai Eiropas Savienības normatīvajos aktos par dzīvnieku apriti nav noteiktas prasības, Latvijā atļauts ievest, ja:

52.1. ir saņemta dienesta atļauja šāda dzīvnieka ievešanai atbilstoši šo noteikumu VIII nodaļā noteiktajai kārtībai;

52.2. tam ir izsniegts attiecīgās trešās valsts kompetentās veterinārās iestādes pilnvarota veterinārārsta aizpildīts un parakstīts veterinārais (veselības) sertifikāts, kura formu un saturu apstiprinājis dienests.

**VIII. Kārtība, kādā saņem atļauju dzīvnieku ievešanai no trešajām valstīm**

53. Lai saņemtu šo noteikumu 52. punktā minēto atļauju, dzīvnieka īpašnieks vai tā pilnvarota persona vismaz 30 dienas pirms plānotās dzīvnieka ievešanas iesniedz dienestā iesniegumu (11. pielikums) vai nosūta to pa pastu vai elektroniski, ja iesniegums sagatavots atbilstoši normatīvajiem aktiem par elektronisko dokumentu noformēšanu.

54. Iesniegumam pievieno:

54.1. plānoto dzīvnieka pārvadāšanas maršrutu;

54.2. attiecīgās valsts kompetentās iestādes izsniegtu atļauju dzīvnieka ievešanai un piemērojamās prasības, ja dzīvnieku pēc ievešanas Latvijas teritorijā paredzēts vest uz citu dalībvalsti.

55. Dienests triju darbdienu laikā no iesnieguma saņemšanas dienas pārbauda, vai iesniegumā norādīta visa nepieciešamā informācija un ir iesniegti visi nepieciešamie dokumenti, kā arī pārliecinās, vai Dabas aizsardzības pārvalde izsniegusi atļauju dzīvnieka ievešanai Latvijas teritorijā, ja dzīvniekam tāda nepieciešama atbilstoši konvencijai par starptautisko tirdzniecību ar apdraudēto savvaļas sugu dzīvniekiem un augiem.

56. Dienests paziņo iesnieguma iesniedzējam, ja konstatē, ka nepieciešami papildu dokumenti vai informācija. Iesnieguma iesniedzējs nepieciešamos dokumentus vai informāciju iesniedz dienestam piecu darbdienu laikā vai citā termiņā pēc vienošanās ar dienestu.

57. Ja iesnieguma iesniedzējs šo noteikumu 56. punktā noteiktajā termiņā dienestā neiesniedz nepieciešamos dokumentus vai informāciju, dienests pieņem lēmumu atteikt izsniegt atļauju dzīvnieka ievešanai no trešās valsts un minēto lēmumu triju darbdienu laikā rakstiski paziņo iesnieguma iesniedzējam, norādot pamatojumu.

58. Dienests mēneša laikā pēc šo noteikumu 53. punktā minētā iesnieguma un 54. punktā minēto dokumentu saņemšanas un izvērtēšanas pieņem vienu no šādiem lēmumiem:

58.1. izsniegt atļauju dzīvnieka ievešanai Latvijā no trešās valsts un sagatavo veterināro (veselības) sertifikātu, par kuru informāciju publicē savā tīmekļa vietnē;

58.2. atteikt izsniegt atļauju dzīvnieka ievešanai Latvijā no trešās valsts.

59. Izdevumus par atļaujas sagatavošanu un izsniegšanu sedz iesnieguma iesniedzējs saskaņā ar normatīvajiem aktiem par kārtību, kādā veicama samaksa par Pārtikas un veterinārā dienesta valsts uzraudzības un kontroles darbībām un maksas pakalpojumiem.

**IX. Noslēguma jautājums**

60. Atzīt par spēku zaudējušiem Ministru kabineta 2010. gada 12. janvāra noteikumus Nr. 34 „Veterinārās prasības to dzīvnieku apritei, kas nav minēti citos normatīvajos aktos par veterināro kontroli” (Latvijas Vēstnesis, 2010, 12. nr.; 2011, 105. nr.; 2012, 117. nr.; 2013, 233. nr., 2014, 257. nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Padomes 1992. gada 13. jūlija Direktīvas 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A (I) pielikumā;

2) Eiropas Padomes 2004. gada 26. aprīļa Direktīvas 2004/68/EK, ar ko nosaka dzīvnieku veselības noteikumus par dažu nagaiņu sugu dzīvu dzīvnieku importu un tranzītu caur Kopienu, groza Direktīvas 90/426/EEK un 92/65/EEK un atceļ Direktīvu 72/462/EEK;

3) Padomes 2008. gada 15. jūlija Direktīvas 2008/73/EK, ar ko vienkāršo informācijas norādīšanas un publicēšanas procedūras veterinārijas un zootehnikas jomā un groza Direktīvas 64/432/EEK, 77/504/EEK, 88/407/EEK, 88/661/EEK, 89/361/EEK, 89/556/EEK, 90/426/EEK, 90/427/EEK, 90/428/EEK, 90/429/EEK, 90/539/EEK, 91/68/EEK, 91/496/EEK, 92/35/EEK, 92/65/EEK, 92/66/EEK, 92/119/EEK, 94/28/EK, 2000/75/EK, Lēmumu 2000/258/EK un Direktīvas 2001/89/EK, 2002/60/EK un 2005/94/EK;

4) Eiropas Parlamenta un Padomes 2013. gada 12. jūnija Direktīvas 2013/31/ES, ar ko groza Padomes Direktīvu 92/65/EEK attiecībā uz dzīvnieku veselības prasībām, kas reglamentē suņu, kaķu un mājas sesku tirdzniecību Savienībā un to importu Savienībā.

Ministru prezidents Māris Kučinskis

Zemkopības ministrs Jānis Dūklavs

01.12.2016. 13:47

3593

I.Krēgere

67027639, Ilze.Kregere@zm.gov.lv